BG Официален вестник на Европейския съюз C 25/18

Публикация на заявление по член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2015/C 25/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

„ARROZ CAROLINO DO BAIXO MONDEGO“

EС №: PT-PGI-0005-0966-21.2.2012

ЗНП ( ) ЗГУ ( X )

1. Наименование

„Arroz Carolino do Baixo Mondego“

2. Държава членка или трета държава

Португалия

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени култури, пресни или преработени

3.2. Описание на продукта, за който се отнася наименованието в точка 1

„Arroz Carolino do Baixo Mondego“ (ориз „Каролино“ от Байшо Мондего) означава очистени зърна от различни сортове (като „Ариете“, „Еурозис“, „Аугущо“, „Вашко“ и „Луна“) от вид Oryza sativa L., подвид Japonica, които поради отглеждането им в район Байшо Мондего след олющването и бланширането са със съдържание на влажност, не по-високо от 13 %, и имат следните характеристики:

Сортови характеристики на суровите бланширани зърна

По биометрични характеристики оризът „Каролино“ от Байшо Мондего е дългозърнест ориз тип А. Зърната са бели, стъклено-кристални на вид.

Химични свойства на суровите зърна

Параметри Минимални стойности Максимални стойности Видимо съдържание на амилоза (% сухо вещество) 17,5 22,5 Белтъчини (% сухо вещество) 6,1 7,2 Мазнини (% сухо вещество) 0,54 0,95 Общо съдържание на пепел (% сухо вещество) 0,30 0,45

Физични свойства

Параметри Минимални стойности Максимални стойности Цели зърна (%) 60 68

Реологични свойства

Параметри Минимални стойности Максимални стойности Вискозитет (cP) 2 900 3 700 Ретроградация (cP) 50 500

Кулинарни свойства

Параметри Минимални стойности Максимални стойности Твърдост* (Kg/cm2) 0,9 1,2 Време на приготвяне (min.) 10 12 Количество поета вода (%) 13 20 Увеличаване на обема (в пъти) 2,09 2,49 Разпадане (%) 1 2

3.3. Фураж (само за продукти от животински произход)

—

3.4. Специфични етапи на производството, които трябва да бъдат осъществени в определения географски район

Производството на ориз „Каролино“ от Байшо Мондего — от засаждането до събирането — се извършва в географския район, определен и описан в точка 4.

3.5. Специфични правила за рязане, настъргване, опаковане и др. на продукта, за който се отнася наименованието

—

3.6. Специфични правила за етикетиране на продукта, за който се отнася наименованието

Върху специфичния етикет задължително се отбелязват:

наименованието на контролния и сертифициращ орган и съответният знак за сертификация със сериен номер;

логото на ориз „Каролино“ от Байшо Мондего съгласно посочения образец:

4. Кратко определение на географския район

Географският район, в който се произвежда ориз „Каролино“ от Байшо Мондего, включва следните кметства: Ançã в община Cantanhede; Ameal, Antuzede, Arzila, Ribeira de Frades, São João do Campo, S. Martinho do Bispo и Taveiro в община Coimbra; Anobra в община Condeixa-a-Nova; Alqueidão, Lavos, Paião, Borda do Campo, Maiorca, Ferreira-a-Nova, Santana и Vila Verde в община Figueira da Foz; Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira и Santo Varão в община Montemor-o-Velho; Louriçal в община Pombal; Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços и Vinha da Rainha в община Soure.

5. Връзка с географския район

Специфична характеристика на географския район

Поради географското си положение и климатичните условия Байшо Мондего се отличава от всички останали региони, в които се произвежда ориз, а именно долините на реките Тежу и Садо. През целия цикъл на отглеждане — и по-специално през етапа, през който се образуват оризовите зърна, до тяхното узряване или събиране — Байшо Мондего се различава от останалите региони по отношение на следните фактори: 1) по-малко часове дневна светлина (1 627 часа дневна светлина през целия цикъл на отглеждане, от които 500 часа — през периода на образуване на оризовите зърна до тяхното узряване); 2) по-меки средни температури и не толкова резки температурни разлики, съчетани с голяма относителна влажност на въздуха; 3) по-слаб общ интензитет на светлината (около 29 Kcal/cm2 през август и септември).

Специфична характеристика на продукта

Ниските температури и по-слабото слънцегреене през периода преди събирането или узряването на ориза са специфичен агроекологичен фактор, допринасящ за бавното узряване на ориза и съответно за различния му химичен състав.

През етапа на узряването се наблюдава ясно изразен спад в общия интензитет на светлината, благодарение на който процесът на зреене е по-постоянен и по-продължителен — характерното за ориза „Каролино“ от Байшо Мондего бавно зреене.

Оризът „Каролино“ от Байшо Мондего е дългозърнест ориз тип А с еднородни биометрични показатели и еднакъв цвят, със средно съдържание на амилоза 17,5 — 22,5 % сухо вещество, кратко време на приготвяне (10 — 12 минути), средна консистенция (0,9 — 1,2 Kg/cm2), устойчив на ретроградация.

При анализ на данните за едни и същи сортове се установява, че мострите от географския район Байшо Мондего имат около 2 % по-високо съдържание на амилоза, а вискозитетът и вкусовите им свойства (аромат и вкус) ги отличават от ориза, който се произвежда в другите региони. Зърната са с изключително чист, еднороден цвят.

Тези специфични характеристики на ориза от Байшо Мондего се дължат на въздействието на описаните агроекологични фактори, което предопределя бавното узряване на зърната в оризищата, и обуславят кулинарните свойства на ориза „Каролино“ от Байшо Мондего.

При направения от група дегустатори органолептичен анализ на сварен във вода ориз „Каролино“ от Байшо Мондего се установява, че зърната не се слепват и са маслени, меки, с по-гладка и по-мазна повърхност, отколкото при обикновения ориз „Каролино“.

Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Климатичните условия в Байшо Мондего са предпоставка за по-бавното образуване и узряване на ориза „Каролино“ от Байшо Мондего и по този начин засилват действието на физиологичните механизми, които имат отражение върху качеството му, а именно:

— предразположение за по-голямо съдържание на амилоза,

— по-голям процент цели зърна поради по-малката степен на напукване в края на цикъла на отглеждане или през етапа на узряване на зърната.

Препратка към публикуваната спецификация на продукта

(член 6, параграф 1, втора алинея от настоящия регламент)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) ОВ L 343, 14.12.2012 г., стр. 1.